” Адымнар-Алабуга” күптелле белем бирү

учреждениесе, Комиссарова Фанзия Гавис кызы,

татар теле укытучысы.

Тыныч тормыш символы

Барлык игелекле кешеләр Җирдә тынычлык, планетабызда беркайчан да пулялар сызгырмасын, снарядлар өзелмәсен, ә бу пуля һәм снарядлардан балалар һәм Җирдәге барлык тереклек үлмәсен дип тели.Ләкин алай уйламаган кешеләр дә бар планетабызда.

Бүгенгесе көндә илебездә тынычлыкны яклап СВО операциясе дәвам итә,илебезнен батыр уллары үлем белә күзгә күз очраша,геройларча көрәшә.   
 Сугыш һәм тынычлык темасы-мәңгелек темалар. Безнең көннәрдә «сугыш» сүзе теләсә кайсы кешене куркыта. Иң куркыныч вакыйга буларак, сугыш беркайчан да җирдә булырга тиеш түгел. Әлбәттә, «балалар» һәм «сугыш» төшенчәләре бер берсенә туры килми. Балалар һәрвакытта да балалар булып калалар инде. Ә менә Бөек Ватан сугышы чорындагы балаларның балачаклары булганмы соң? Алар нинди уенчыклар белән уйнаганнар**.**

Бөек Ватан сугышының дәһшәтле елларында балалар бик тиз үсеп җитәләр. Сугыш вакытында мәктәпләрдә дәресләр укыту туктатылмаган. Ничек кенә авыр булмасын, бигрәк тә фронт яны шәһәрләрендә, еш кына бомбоубежищеларда, подвал биналарында, күпчелек җылытылмый торган биналарда, керосин лампалары астында укучылар укуларын дәвам иткән.  
Сугыш елларында фронт һәм тыл авыл хуҗалыгы продуктлары белән тәэмин ителгән. Ә бит авылларда хәл сугыш хәрәкәтләренең беренче көннәреннән үк иң авыры булган. Илнең иң яшь гражданнары бабалары, әниләре, өлкән абыйлары һәм сеңелләре белән бергә эшләгән. Балалар нинди генә эшләрдә катнашмаган! Алар икмәкне саклау буенча постлар булдырганнар, колхозларның кыр эшләренә әзерлеген тикшергәннәр, ашламалар җыйганнар, терлекчелек фермаларында яшь бозауларны, эш атларын караганнар.   
 Мәктәп укучылары фронтовик-сугышчыларга бүләкләр әзерләү хәрәкәтендә дә актив катнашканнар. Кагыйдә буларак, фронтовикларга мәктәп бүләкләре ясалган. Һәр посылка сугышчының күңелен күтәрә алырдай хат белән озатылган.Бу эш хәзерге көндә бигрәк тә актуаль.Мәктәп балалары даими рәвештә СВО солдатларына хат язалар.

Әби - бабайларыбыз нинди уенчыклар белән уйнадылар икән? Гомумән, аларның уйнау мөмкинлеге булганмы? Авыр сугыш елларына карамастан бала һәрвакыт бала булып кала. Минем әнием сугыш чоры баласы иде. Аларның уенчыклары безнең уенчыклардан нык аерылган. “Уенчыкларны табигаттә булган әйберләрдән – миләштән, күркә, имән чикләвегеннән ясый, чәчәкләрдән такыя үргәннәр. Комнан, балчыктан йортлар төзегәннәр, коймак, ипи пешергәннәр.Үземнән чыгып әйтәм,бу уеннарның кубесе тыныч тормышта да күп еллар дәвам итте.

Һәр заманның үз уенчыгы һәм ул үзенчә популяр. Хәзерге заман уенчыклары төрле модалар буенча эшләнелә.Сугыш чорындагы чүпрәк курчакларның йөзләре булмаган. Бу балаларга хыялланырга мөмкинлек биргән. Балалар курчакның кәефен һәм характерын үзләре сайлаганнар. Мондый курчакларның өстенлекләре шунда, алар тиз ясалганнар, һәр баланың үз курчагы булган. Бу курчаклар берсенә берсе охшаш булмаган.

Җитешсез яклары да булган. Мондый курчаклар тиз пычранган, аларны юу һәм киемнәрен алыштыру мөмкинлеге аз булган. Күп кенә чүпрәк курчаклар бер көнлек кенә булганнар.

Хәзерге курчакларны юарга да, аларның чәчләрен тарарга да, киемнәрен алмаштырырга да була. Аларның куллары башлары, аяклары йори. Ләкин алар бер генә экземплярда чыкмый, ә күпләп чыгарыла.

Минемчә, кайсы заман уенчыклары яхшырак икәнлеген әйтү авыр. Чөнки һәр заман, һәр буын уенчыгының үз матурлыгы, үз кадере бар.Язмамның ахырында әйтәсем килә: сугыш чоры балалрының һәм хәзерге заман балаларының балачаклары нык аерылып тора. Бүгенге көндә хәзерге заман балаларының нинди генә уенчыклары юк! Тик балаларның күбесе уенчыклар белән уйный белми, уенчыклар кадерсез булып аунап яталар.

Минемчә, кешеләр ни дәрәҗәдә гади яшәсәләр, шул рәвешле үз эйберләренә һәм әйләнә - тирәгә күңел күзлегеннән карый беләләр икән. Үз куллары белән курчаклар ясап уйнаган балалар эшкә генә өйрәнмәгәннәр, ә якыннарын яратырга, алар турында кайгыртырга да өйрәнгәннәр. Балачакларын сугыш афәте, ятимлек тартып алган һәр кечкенә кыз бала, үз куллары белән курчакларын ясаганда, аңа җан салырга, аны яратырга һәм сакларга өйрәнгән. Мин сугыш чоры балалары өчен уенчыкның тыныч тормыш символы дип әйтер идем. Балалар һәрвакыт балалар булып кала икән. Хәтта авыр һәм куркыныч вакытта да алар уйнар өчен урын һәм вакыт тапканнар. Аларга бала чакларын саклап калырга шул салам курчаклар, агач мылтыклар ярдәм иткән.

**IV. Кулланылган әдәдият.**

1.Дети войны.Воспоминания.ОАО Казанский завод “Электроприборов”

Казань, 2015

2.Интернет ресурслар

3.Мәгариф журналы, №11,2009.

.